《青玉案 感旧》
清代·陈枋

窥帘映柱都无计，算只有、更衣起。眉语博山烟雾里。

惨红衵服，娇黄妆靥，再见伤憔悴。

几年辛苦萧郎味。扑朔惊心小猧子。月黑花阴门半闭。

回头似梦，他生未卜，已赚今生泪。

作者简介：陈枋，字次山，宜兴人，诸生。诗、古文词工绝一世，与陈维崧齐名。以诸生入国学，年未三十，卒于京师。著有《水榭诗稿》、《香草亭词》、《醉草堂集》。